text: Politi-smøl i sag om feriepenge
  22 juli 2010 kl. 10.52
  En sag om tilbageholdelse af feriepenge blev midt i 2009 anmeldt til Vejle Politi, der henlagde sagen. Statsadvokat forlangte sagen genoptaget i januar, men siden er intet sket.
  Det skriver Nyhedsbrevet 3F.
  3F Vejle mener, at politiet er alt for længe om at behandle en simpel sag om feriepenge, der blev anmeldt medio 2009.
  - Det er skuffende. Nu må politiet se at få sagen afsluttet, siger Henning L. Troelsen, gruppeformand i Offentlig- og Privat Service, Hotel & Restauration i 3F Vejle, til Nyhedsbrevet 3F.
  Sagen handler om restaurant Hopballe Mølle i Jelling, der beholdte 16.029 kroner af en køkkenmedhjælpers feriepenge. Det fik 3F Vejle til at melde restauranten for tyveri.
  
  Sagen trak ud
  Sagen trak i langdrag og endte med at politiet i december sidste år henlagde sagen.
  3F Vejle klagede til statsadvokaten, der gav politiet klar besked om at genoptage sagen.
  Seneste udmelding fra Vejle Politi er, at sagen endnu ikke er afsluttet.
  - Jeg har taget en beslutning i sagen, men da den ikke er afsluttet, kan jeg ikke oplyse om, hvad der kommer til at ske, siger politifuldmægtige Dorthe Hermann Laursen fra Vejle Politi til Nyhedsbrevet 3F.
  Indehaver af Hopballe Mølle, Brent Christensen, afviser at have gjort noget forkert.
  Han mener, at der er sket en fejl på Dataløn, så den tidligere ansatte har fået udbetalt en månedsløn for meget.
  Det beløb vil Hopballe Mølle have tilbagebetalt, før de udbetaler feriepengene, fastslår han over for Nyhedsbrevet 3F.
  Men ifølge 3F-afdelingen er køkkenmedarbejderen berettiget til den løn, hun har fået udbetalt. Henning L. Troelsen pointerer, at der er tale om en simpel sag om ulovlig tilbageholdelse af feriepenge.
  